CELEX: 32014D0407
Language: fi
Date: 2014-06-20 00:00:00
Title: 2014/407/EU: Neuvoston päätös, annettu 20 päivänä kesäkuuta 2014 , liiallisen alijäämän olemassaolosta Alankomaissa annetun päätöksen 2010/287/EU kumoamisesta

28.6.2014   
            
            
               FI
            
            
               Euroopan unionin virallinen lehti
            
            
               L 190/73
            
         NEUVOSTON PÄÄTÖS,
   annettu 20 päivänä kesäkuuta 2014,
   liiallisen alijäämän olemassaolosta Alankomaissa annetun päätöksen 2010/287/EU kumoamisesta
   
      (2014/407/EU)
   
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 126 artiklan 12 kohdan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Neuvosto päätti komission suosituksesta 2 päivänä joulukuuta 2009 annetulla päätöksellä 2010/287/EU (1), että Alankomaissa oli liiallinen alijäämä. Neuvosto totesi, että julkisen talouden alijäämän ennakoitiin olevan 4,8 prosenttia suhteessa BKT:hen vuonna 2009 ja ylittävän näin perussopimuksessa määrätyn 3 prosentin viitearvon suhteessa BKT:hen ja että julkisen talouden bruttovelan ennakoitiin olevan 59,7 prosenttia suhteessa BKT:hen vuonna 2009 eli alle perussopimuksessa määrätyn 60 prosentin viitearvon. Vuoden 2009 julkisen talouden alijäämä tarkennettiin myöhemmin 5,6 prosenttiin suhteessa BKT:hen ja julkinen velka 60,8 prosenttiin suhteessa BKT:hen.
            
         
               (2)
            
            
               Neuvosto antoi 2 päivänä joulukuuta 2009 perussopimuksen 126 artiklan 7 kohdan ja neuvoston asetuksen (EY) N:o 1467/97 (2) 3 artiklan 4 kohdan mukaisesti Alankomaille komission suositukseen perustuvan suosituksen liiallisen alijäämän poistamiseksi viimeistään vuonna 2013. Kyseinen neuvoston suositus julkaistiin.
            
         
               (3)
            
            
               Neuvosto katsoi 21 päivänä kesäkuuta 2013, että Alankomaat oli toteuttanut tuloksellisia toimia 2 päivänä joulukuuta 2009 annetun, perussopimuksen 126 artiklan 7 kohdan mukaisen neuvoston suosituksen mukaisesti ja että odottamattomat haitalliset talouteen liittyvät tapahtumat olivat vaikuttaneet huomattavan epäsuotuisasti julkiseen talouteen alkuperäisen suosituksen antamisen jälkeen. Tämän vuoksi neuvosto katsoi komission suosituksesta, että asetuksen (EY) N:o 1467/97 3 artiklan 5 kohdassa tarkoitetut edellytykset olivat täyttyneet, ja antoi Alankomaille uuden suosituksen perussopimuksen 126 artiklan 7 kohdan mukaisesti liiallisen alijäämän tilanteen poistamiseksi viimeistään vuonna 2014. Tämä uusi neuvoston suositus julkaistiin.
            
         
               (4)
            
            
               Perussopimusten liitteenä olevan liiallisia alijäämiä koskevasta menettelystä tehdyn pöytäkirjan 4 artiklan mukaan komissio toimittaa menettelyn täytäntöönpanoa varten tarvittavat tiedot. Neuvoston asetuksen (EY) N:o 479/2009 (3) 3 artiklan mukaisesti jäsenvaltioiden on osana kyseisen pöytäkirjan soveltamista annettava tiedot julkisen talouden alijäämistä ja veloista ja muista asiaan liittyvistä muuttujista kahdesti vuodessa eli ennen 1 päivää huhtikuuta ja ennen 1 päivää lokakuuta.
            
         
               (5)
            
            
               Tarkastellessaan, olisiko päätös liiallisen alijäämän olemassaolosta kumottava, neuvoston on päätettävä asiasta annettujen tietojen perusteella. Liiallisen alijäämän olemassaoloa koskeva päätös olisi lisäksi kumottava ainoastaan, jos alijäämä ei komission ennusteiden mukaan ylitä perussopimuksessa määrättyä 3 prosentin viitearvoa suhteessa BKT:hen ennustejaksolla (4).
            
         
               (6)
            
            
               Niiden tietojen perusteella, jotka komissio (Eurostat) on asetuksen (EY) N:o 479/2009 14 artiklan mukaisesti toimittanut saatuaan Alankomailta ilmoituksen ennen 1 päivää huhtikuuta 2014, ja vuoden 2014 vakausohjelman ja komission yksiköiden kevään 2014 talousennusteen nojalla on perusteltua tehdä seuraavat päätelmät:
               
                           —
                        
                        
                           Alankomaiden julkisen talouden alijäämä oli suurimmillaan 5,6 prosenttia suhteessa BKT:hen vuonna 2009, minkä jälkeen se on laskenut tasaisesti niin, että se oli 2,5 prosenttia suhteessa BKT:hen vuonna 2013 (5). Tämän parannuksen perustana olivat sekä meno- että tulopuolen vakauttamistoimenpiteet, erityisesti (välillisen) verotuksen korotukset ja julkisten menojen leikkaukset.
                        
                     
                           —
                        
                        
                           Alankomaiden vuoden 2014 vakausohjelmassa ennustetaan julkisen talouden alijäämän kasvavan 2,9 prosenttiin suhteessa BKT:hen vuonna 2014 ja supistuvan 2,1 prosenttiin suhteessa BKT:hen vuonna 2015, kun taas komission yksiköiden kevään 2014 talousennusteen mukaan julkisen talouden alijäämä on 2,8 prosenttia suhteessa BKT:hen vuonna 2014 ja 1,8 prosenttia suhteessa BKT:hen vuonna 2015. Tämän vuoksi alijäämän odotetaan pysyvän perussopimuksessa määrätyn 3 prosentin viitearvon alapuolella ennustejaksolla.
                        
                     
                           —
                        
                        
                           Julkisen talouden rakenteellinen rahoitusasema eli suhdannekorjattu rahoitusasema, jossa ei ole otettu huomioon kertaluonteisia eikä muita väliaikaisia toimenpiteitä, parani 1,4 prosenttia suhteessa BKT:hen vuonna 2013, ja sen ennustetaan vakautuvan vuonna 2014 ja paranevan 0,5 prosenttiyksikköä vuonna 2015 olettaen, että politiikka säilyy muuttumattomana. Koska tässä yhteydessä näyttää siltä, että rakenteellisen rahoitusaseman edellytettyyn sopeutukseen kohti julkisen talouden keskipitkän aikavälin tavoitetta on muodostumassa ero, joka on 0,5 prosenttia suhteessa BKT:hen vuonna 2014, julkisen talouden toimenpiteitä, joilla varmistetaan, että vakaus- ja kasvusopimuksen ennaltaehkäisevää osiota noudatetaan täysimääräisesti, on tarpeen vahvistaa, ottaen huomioon kehittymässä oleva riski merkittävästä poikkeamisesta edellytetyltä sopeutusuralta.
                        
                     
                           —
                        
                        
                           Velka suhteessa BKT:hen kasvoi vuosien 2010 ja 2013 välillä noin 10 prosenttiyksikköä 73,5 prosenttiin. Komission yksiköiden kevään 2014 talousennusteen mukaan julkisen talouden bruttovelka kasvaa edelleen 73,8 prosenttiin suhteessa BKT:hen vuonna 2014 ja alenee 73,4 prosenttiin suhteessa BKT:hen vuonna 2015.
                        
                     
         
               (7)
            
            
               Alankomaihin sovelletaan vuodesta 2014 eli liiallisen alijäämän korjaamista seuraavasta vuodesta alkaen vakaus- ja kasvusopimuksen ennaltaehkäisevää osiota, ja sen olisi edettävä asianmukaisessa tahdissa kohti julkisen talouden keskipitkän aikavälin tavoitettaan, mukaan lukien noudattamalla menojen kasvulle asetettua vertailuarvoa, ja edistyttävä riittävällä tavalla velkakriteerin noudattamisessa asetuksen (EY) N:o 1467/97 2 artiklan 1 a kohdan mukaisesti.
            
         
               (8)
            
            
               Neuvoston päätös liiallisen alijäämän olemassaolosta on kumottava perussopimuksen 126 artiklan 12 kohdan mukaisesti, kun liiallinen alijäämä jäsenvaltiossa, jota asia koskee, on neuvoston käsityksen mukaan korjattu.
            
         
               (9)
            
            
               Neuvoston käsityksen mukaan Alankomaiden liiallinen alijäämä on korjattu, minkä vuoksi päätös 2010/287/EU olisi kumottava,
            
         ON HYVÄKSYNYT TÄMÄN PÄÄTÖKSEN:
   1 artikla
   Kokonaistilanteen arviointi osoittaa, että Alankomaiden liiallisen alijäämän tilanne on korjattu.
   2 artikla
   Kumotaan päätös 2010/287/EU.
   3 artikla
   Tämä päätös on osoitettu Alankomaiden kuningaskunnalle.
   
      Tehty Luxemburgissa 20 päivänä kesäkuuta 2014.
      
         
            Neuvoston puolesta
         
         
            Puheenjohtaja
         
         G. A. HARDOUVELIS
      
   
   
      (1)  Neuvoston päätös 2010/287/EU, annettu 2 päivänä joulukuuta 2009, liiallisen alijäämän olemassaolosta Alankomaissa (EUVL L 125, 21.5.2010, s. 42).
   
      (2)  Neuvoston asetus (EY) N:o 1467/97, annettu 7 päivänä heinäkuuta 1997, liiallisia alijäämiä koskevan menettelyn täytäntöönpanon nopeuttamisesta ja selkeyttämisestä (EYVL L 209, 2.8.1997, s. 6).
   
      (3)  Neuvoston asetus (EY) N:o 479/2009, annettu 25 päivänä toukokuuta 2009, Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta (EUVL L 145, 10.6.2009, s. 1).
   
      (4)  Vastaa 3 päivänä syyskuuta 2012 hyväksyttyjä vakaus- ja kasvusopimuksen täytäntöönpanoa koskevia vaatimuksia sekä vakaus- ja lähentymisohjelmien muotoa ja sisältöä koskevia ohjeita. Ks. http://ec.europa.eu/economy_finance/economic_governance/sgp/pdf/coc/code_of_conduct_en.pdf
   
      (5)  Julkisen talouden alijäämään vuonna 2013 vaikutti merkittävästi SNS Reaalin kansallistaminen, millä Hollannin tilastotoimiston (CBS) viimeisimmän arvioinnin mukaan ei oleteta olleen vaikutusta alijäämään, vaikkakaan Eurostat ei ole vielä tehnyt lopullista päätöstä tästä määrittelystä. Tällä hetkellä saatavilla olevien tietojen mukaan vaikutus alijäämän kasvuun saattaa olla enintään 0,3 prosenttia suhteessa BKT:hen.